### NN 29/2023 (13.3.2023.), Obvezatne upute broj LS III – o imenovanju članova proširenih sastava izbornih povjerenstava za provedbu prijevremenih izbora članova Gradskog vijeća Grada Čabra, Gradskog vijeća Grada Varaždina, Općinskog vijeća Općine Kali i Općinskog vijeća Općine Kukljica

DRŽAVNO IZBORNO POVJERENSTVO REPUBLIKE HRVATSKE

502

Na osnovi članka 48. Zakona o lokalnim izborima (»Narodne novine«, broj 144/12, 121/16, 98/19, 42/20, 144/20 i 37/21, dalje: Zakon), Državno izborno povjerenstvo Republike Hrvatske (dalje: Državno izborno povjerenstvo) na sjednici održanoj 10. ožujka 2023. donijelo je

OBVEZATNE UPUTE BROJ LS III

O IMENOVANJU ČLANOVA PROŠIRENIH SASTAVA IZBORNIH POVJERENSTAVA ZA PROVEDBU PRIJEVREMENIH IZBORA ČLANOVA GRADSKOG VIJEĆA GRADA ČABRA, GRADSKOG VIJEĆA GRADA VARAŽDINA, OPĆINSKOG VIJEĆA OPĆINE KALI I OPĆINSKOG VIJEĆA OPĆINE KUKLJICA

1. Članovi proširenih sastava izbornih povjerenstava za provedbu prijevremenih izbora članova Gradskog vijeća Grada Čabra, Gradskog vijeća Grada Varaždina, Općinskog vijeća Općine Kali i Općinskog vijeća Općine Kukljica, koji će se održati 16. travnja 2023. (dalje: prijevremeni izbori), imenuju se u roku od osam dana od stupanja na snagu odluke o raspisivanju prijevremenih izbora, dakle najkasnije 24. ožujka 2023.

Državno izborno povjerenstvo imenuje članove proširenog sastava Županijskog izbornog povjerenstva Primorsko-goranske županije, Županijskog izbornog povjerenstva Varaždinske županije i Županijskog izbornog povjerenstva Zadarske županije.

Županijsko izborno povjerenstvo Primorsko-goranske županije imenuje članove proširenog sastava Gradskog izbornog povjerenstva Grada Čabra, Županijsko izborno povjerenstvo Varaždinske županije imenuje članove proširenog sastava Gradskog izbornog povjerenstva Grada Varaždina, a Županijsko izborno povjerenstvo Zadarske županije imenuje članove proširenog sastava Općinskog izbornog povjerenstva Općine Kali i Općinskog izbornog povjerenstva Općine Kukljica.

Članovi proširenih sastava izbornih povjerenstava ne smiju biti kandidati na izborima koje provode.

Članovi proširenog sastava županijskog izbornog povjerenstva predstavljaju političke stranke zastupljene u županijskoj skupštini određene županije na dan stupanja na snagu Odluke Vlade Republike Hrvatske o raspisivanju prijevremenih izbora za članove Gradskog vijeća Grada Čabra, Gradskog vijeća Grada Varaždina, Općinskog vijeća Općine Kali i Općinskog vijeća Općine Kukljica, klasa: 022-03/23-04/81, urbroj: 50301-21/32-23-2, od 9. ožujka 2023., dakle na dan 16. ožujka 2023., na način da tri člana proširenog sastava predstavljaju većinske, a tri oporbene političke stranke. U slučaju prijevremenih izbora navedeno znači sljedeće:

– članovi proširenog sastava Županijskog izbornog povjerenstva Primorsko-goranske županije predstavljaju političke stranke zastupljene u Županijskoj skupštini Primorsko-goranske županije na dan 16. ožujka 2023.,

– članovi proširenog sastava Županijskog izbornog povjerenstva Varaždinske županije predstavljaju političke stranke zastupljene u Županijskoj skupštini Varaždinske županije na dan 16. ožujka 2023., a

– članovi proširenog sastava Županijskog izbornog povjerenstva Zadarske županije predstavljaju političke stranke zastupljene u Županijskoj skupštini Zadarske županije na dan 16. ožujka 2023.

Članovi proširenog sastava gradskog odnosno općinskog izbornog povjerenstva predstavljaju političke stranke zastupljene u gradskom odnosno općinskom vijeću u trenutku raspuštanja tog vijeća, na način da tri člana proširenog sastava predstavljaju većinske, a tri oporbene političke stranke. U slučaju prijevremenih izbora navedeno znači sljedeće:

– članovi proširenog sastava Gradskog izbornog povjerenstva Grada Čabra predstavljaju političke stranke zastupljene u Gradskom vijeću Grada Čabra, u trenutku stupanja na snagu Rješenja Vlade Republike Hrvatske o raspuštanju Gradskog vijeća Grada Čabra (»Narodne novine«, broj 19/23), dakle na dan 17. veljače 2023.,

– članovi proširenog sastava Gradskog izbornog povjerenstva Grada Varaždina predstavljaju političke stranke zastupljene u Gradskom vijeću Grada Varaždina, u trenutku stupanja na snagu Rješenja Vlade Republike Hrvatske o raspuštanju Gradskog vijeća Grada Varaždina, (»Narodne novine«, broj 19/23), dakle na dan 17. veljače 2023.,

– članovi proširenog sastava Općinskog izbornog povjerenstva Općine Kali predstavljaju političke stranke zastupljene u Općinskom vijeću Općine Kali, u trenutku stupanja na snagu Rješenja Vlade Republike Hrvatske o raspuštanju Općinskog vijeća Općine Kali, (»Narodne novine«, broj 19/23), dakle na dan 17. veljače 2023., a

– članovi proširenog sastava Općinskog izbornog povjerenstva Općine Kukljica predstavljaju političke stranke zastupljene u Općinskom vijeću Općine Kukljica, u trenutku stupanja na snagu Rješenja Vlade Republike Hrvatske o raspuštanju Općinskog vijeća Općine Kukljica, (»Narodne novine«, broj 19/23), dakle na dan 17. veljače 2023.

Podatke o većinskim i oporbenim političkim strankama zastupljenim u županijskoj skupštini dostavlja nadležno tijelo županije Državnom izbornom povjerenstvu.

Podatke o većinskim i oporbenim političkim strankama zastupljenim u gradskom odnosno općinskom vijeću dostavlja nadležno tijelo grada odnosno općine, i to:

– nadležno tijelo Grada Čabra Županijskom izbornom povjerenstvu Primorsko-goranske županije,

– nadležno tijelo Grada Varaždina Županijskom izbornom povjerenstvu Varaždinske županije, te

– nadležno tijelo Općine Kali i nadležno tijelo Općine Kukljica Županijskom izbornom povjerenstvu Zadarske županije.

Ako u dostavljenim podacima o stranačkom sastavu županijske skupštine, odnosno o sastavu gradskog ili općinskog vijeća nije naznačeno koje su političke stranke većinske, a koje oporbene, Državno izborno povjerenstvo, odnosno nadležno županijsko izborno povjerenstvo će zatražiti od političkih stranaka koje participiraju u županijskoj skupštini, odnosno u gradskom ili općinskom vijeću da se same o tome bez odgode očituju. Državno izborno povjerenstvo, odnosno nadležno županijsko izborno povjerenstvo će na osnovi dostavljenih očitovanja političkih stranaka utvrditi koje su političke stranke većinske odnosno oporbene, te će u skladu s utvrđenim imenovati članove proširenog sastava županijskog izbornog povjerenstva, odnosno članove proširenog sastava gradskog ili općinskog izbornog povjerenstva.

Ako se političke stranke ne izjasne pripadaju li većinskim ili oporbenim političkim strankama, tada te političke stranke neće ulaziti u kvotu za određivanje članova proširenog sastava izbornog povjerenstva.

Ako se pojedine grupacije političkih stranaka, ovlaštene za predlaganje članova proširenih sastava, ne mogu dogovoriti o rasporedu svojih predstavnika u proširenom sastavu izbornog povjerenstva, njihov raspored odredit će nadležno izborno povjerenstvo ždrijebom na način da će predstavnike političkih stranaka u proširenom sastavu tako rasporediti da pojedina stranka bude zastupljena u najvećem mogućem broju s obzirom na ukupni broj svojih predstavnika u predstavničkom tijelu.

2. Ove Obvezatne upute objavit će se u »Narodnim novinama«, a stupaju na snagu 16. ožujka 2023.

3. Ove Obvezatne upute objavljuju se i na mrežnoj stranici Državnog izbornog povjerenstva www.izbori.hr.

Napomena: Izrazi u ovim Obvezatnim uputama koji imaju rodno značenje odnose se jednako na muški i ženski rod bez obzira u kojem su rodu navedeni.

Klasa: 012-03/23-01/26

Urbroj: 507-03/03-23-3

Zagreb, 10. ožujka 2023.

Predsjednik
 mr. sc. Radovan Dobronić, v. r.